“บอนด์ยีลด์” อายุ 2 ปี แตะ 3.8% สูงสุด 15 ปี เก็งเฟดเร่งขึ้นดอกเบี้ย
อัตราผลตอบแทนพันธบัตรรัฐบาลสหรัฐ อายุ 2 ปี พุ่งแตะ 3.8% สูงสุดในรอบ 15 ปี เก็งเฟดเร่งขึ้นอัตราดอกเบี้ย
"บอนด์ยีลด์" อายุ 2 ปี พุ่งแตะ 3.8% สูงสุดในรอบ 15 ปี เก็งเฟดเร่งขึ้นอัตราดอกเบี้ย
15 ก.ย. 2565

ผู้สื่อข่าวรายงานว่า อัตราผลตอบแทนพันธบัตรรัฐบาลสหรัฐประเภทระยะสั้นยังคงดีดตัวขึ้นในวันนี้ แม้ว่าอัตราผลตอบแทนพันธบัตรระยะยาวได้ปรับตัวลง
ทั้งนี้ อัตราผลตอบแทนพันธบัตรรัฐบาลสหรัฐอายุ 2 ปี ซึ่งมีความอ่อนไหวต่อนโยบายการเงินของธนาคารกลางสหรัฐ (เฟด) พุ่งขึ้นเหนือระดับ 3.8% แตะระดับสูงสุดในรอบ 15 ปี

โดย ณ เวลา 22:28 น.ตามเวลาไทย อัตราผลตอบแทนพันธบัตรรัฐบาลอายุ 2 ปี อยู่ที่ระดับ 3.765% หลังพุ่งแตะระดับ 3.834% ก่อนหน้านี้ ซึ่งเป็นระดับสูงสุดนับตั้งแต่ปี 2550 ส่วนอัตราผลตอบแทนพันธบัตรอายุ 10 ปี ปรับตัวลงสู่ระดับ 3.393% ขณะที่อัตราผลตอบแทนพันธบัตรรัฐบาลอายุ 30 ปี ร่วงลงสู่ระดับ 3.471%
สำหรับอัตราผลตอบแทนพันธบัตรรัฐบาลสหรัฐดีดตัวขึ้นวานนี้ หลังสหรัฐเปิดเผยตัวเลขเงินเฟ้อที่พุ่งขึ้นเกินคาด ซึ่งจะเป็นปัจจัยหนุนให้เฟดเร่งปรับขึ้นอัตราดอกเบี้ย
ล่าสุด FedWatch Tool ของ CME Group บ่งชี้ว่า นักลงทุนให้น้ำหนัก 36% ที่เฟดจะปรับขึ้นอัตราดอกเบี้ย 1.00% สู่ระดับ 3.25-3.50% ในการประชุมวันที่ 20-21 ก.ย. และให้น้ำหนัก 64% ที่เฟดจะปรับขึ้นอัตราดอกเบี้ย 0.75%